Xalqaro media-forum: O`zbekistonda ilk bor "aqlli kitob" taqdim etildi (video)

Poytaxtda "O`zbekiston madaniy merosi jahon to`plamlarida" loyihasining 2018 yil yakunlari va "Yo`l xaritasi-2019"ni ishlab chiqishga bag`ishlangan xalqaro multimedia forumi bo`lib o`tmoqda. 
Bu galgi media-forumda "aqlli kitob" taqdim etildi. Kitobning o`ziga xos xususiyati, uning mamlakatimizda jonli effektlar bilan bezatilgan ilk bosma nashr ekanligidir. 
"O`zbekiston madaniy merosi dunyo to`plamlarida” loyihasining rahbari Firdavs Abduxoliqovning aytishicha, bu zamoniviy telekommunakiya va aloqa vositalariga o`ta darajada berilib ketgan yoshlarni kitobga qaytarishda o`ziga xos yondashuv bo`lishi mumkin. 
Zamonaviy poligrafiya san`atining barcha yutuqlarini o`zida aks ettirgan bu kitob orqali kitob-albomlardagi mavzular haqida videoma`lumotlar olish mumkin. 
Buning uchun dastlab NazzAR ilovasini yuklab olish, keyin smartfon kamerasini kitobdagi tegishli suratga qaratish kerak bo`ladi. Faqat, smartfonni shunday ushlab turish kerakki, belgilangan surat ekranda to`liq aks etsin. 
Shundan so`ng, mazkur suratdagi tasvirlangan manzaralar bilan interaktiv rejimda tanishish imkoniyati yuzaga keladi.